Bittó Cigániková, Jana, poslankyňa NR SR (2021-01-13):
Ďakujem pekne. Počula som taký povzdych, Bože môj, tuto od koaličných kolegov. Ja sa vám veľmi pekne, veľmi ospravedlňujem, že to riešim takto, ale, bohužiaľ, nedostala som inú možnosť a nie je inde, kde to povedať, takže to hovorím tu. Vyjadrím sa iba k článku IV v  578-ičke a v tomto článku považujem za veľmi problematický bod 2 a body 3 až 5. Sú to body, ktoré vlastne dopĺňajú tú povinnosť poskytovateľov, teda tých, ktorých budú očkovať, dodržiavať podmienky očkovania. Toto, samozrejme, je reakcia na predbiehanie a na rôzne kauzy a rozumiem teda tomu zámeru, ktorý nepovažujem sám osebe za nejaký zlý alebo nepochopiteľný, ale teda že ako to chceme robiť. No tak ideme to robiť tak, že zaviažeme týchto poskytovateľov, aby dodržiavali podmienky očkovania, pozor, ktoré zverejní ministerstvo zdravotníctva na webe. Toto je čistý bianko šek, absolútne neurčitá vec. Nikto nevie, čo ministerstvo ani kto na ministerstve zdravotníctva práve napíše na webovú stránku. Nikto nevie, čo sú to tie podmienky očkovania, ale, pozor, hrozí im za to pokuta 10-tisíc eur. Túto pokutu bude dávať ministerstvo zdravotníctva alebo ju bude určovať, že je to najvyššia výška, samozrejme. Čo ma privádza k myšlienke, že však ministerstvo zdravotníctva je predsa, ono ma vlastné nemocnice, že? Tak si chcem pozrieť, ako bude pokutovať vlastné nemocnice. Pretože napríklad vieme, že niektoré dostávajú úplne logicky inštrukcie očkovať infraštruktúru ministerstiev alebo štátu, ktorú považujú daní napríklad ministri za dôležitú, a v očkovacej stratégii sa píše, že sa má očkovať podľa očkovacej, podľa, má sa v prvom kole očkovať aj kritická infraštruktúra, ospravedlňujem sa. Ale keď sa pozrieme do zákona o kritickej infraštruktúre, tak tam naozaj ani poslanci, ani, ani členovia ministerstiev, úradníci jednoducho nie sú spomenutí, čiže už dnes by im hrozila pokuta. Ale už chcem vidieť ministerstvo zdravotníctva, ako bude pokutovať vlastné nemocnice. Zatiaľ čo nemocnice, ktorých, ktoré vlastní niekto iný, ktorým je vlastne zriaďovateľom niekto iný, tak tí budú pod drobnohľadom. No a čo to v praxi spôsobí, je, dámy a páni, to, že nebudú chceť očkovať. A ja sa teda pýtam, či toto naozaj chceme. Lebo pri takto vágnej formulácii a takto vysokej pokute sa vlastne stane to, že očkovať chce, chce, budú robiť čo najmenej preto, aby, aby mali to očkovacie miesto, a my predsa chceme opak. Nehovoriac o tom, že podľa článku tohto istého návrhu sa vlastne očkovať bude mimo poskytovateľov zdravotnej starostlivosti, však o tom je ten článok III celý predtým, že môžu očkovať aj inde mimo poskytovateľov. A teraz ale hovoríme, že keď niekto bude očkovať, keď bude poskytovateľ očkovať mimo pravidiel, ktoré uvedie ministerstvo, tak bude pokutovaný a zároveň hovoríme, že môže sa očkovať mimo poskytovateľov. Toto je presne to, že sa to robí narýchlo, bohužiaľ, takže považujem to za veľmi nešťastné. Okrem toho, že považujem za nešťastné, že zdravotníkov miesto, aby sme podporovali, aby sme urobili podmienky pre to, aby sme vedeli kontrolovať napríklad dodržiavanie tých pravidiel na strane štátu prostredníctvom NCZI, prostredníctvom registra zdravotníckych pracovníkov, registra obyvateľov, na ktoré je eZdravie napojené, tak miesto toho hádžeme v podstate povinnosti na poskytovateľov a nepríjemné pokuty. Myslím si, že v tomto čase by sme ich mali skôr podporovať. Ďakujem pekne.